‘‘በሽታው ወደ አካባቢው አይመጣም፤ በከተማ የሚከሰት በሽታ ነው’’ በሚል ምክንያት መዘናጋት መኖሩን ያነጋገርናቸው የመካነ ብርሃን ነዋሪዎች ገለጹ።
ወረዳ አስተዳደሩም ከቅርብ ጊዜ ወዲህ መዘናጋቶች እየተስተዋሉ መሆኑን በመግለጽ በተጠናከረ አግባብ ሕግ ለማስከበርና ግንዛቤ ለመፍጠር እንደሚሠራ አስታቋል፡፡ባሕር ዳር፡ ግንቦት 27/2012 ዓ.ም (አብመድ) ወረርሽኙን ለመከላከል የወጡ ክልከላዎች ተግባራዊ እየተደረጉ አለመሆናቸውን ነዋሪዎች አስታውቀዋል፡፡አብመድ በሰሜን ጎንደር ዞን ጃናሞራ ወረዳ መካነ ብርሃን ከተማ ተገኝቶ ያነጋገራቸው ሰዎች እንደገለጹት ስለኮሮና ወረርሽኝኝ በተለያዩ መገናኛ ብዙኃን ከሚተላለፉ ዘገባዎች በተጨማሪ በወረዳው የኮሮና መከላከል እና መቆጣጠር ግብረ ኃይል በኩል የግንዛቤ ማስጨበጫ ሥራዎች እየተሠሩ እንደሆነ ገልጸዋል፡፡ ይሁን እንጅ ‘‘ከዚህ በፊትም በሽታው ‘ኪርኪርታ’’ በሚል ስም እየተጠራ በአካባቢው ተከስቶ ነበር፤ ፈጣሪ ያውቃል’’ በሚሉ የተሳሳቱ ግንዛቤዎች የተነሳ መዘናጋት መፈጠሩን ነዋሪዎች አስታውቀዋል።የአፍና አፍንጫ መሸፈኛ ለብሰው በሚንቀሳቀሱ ግለሰቦች ላይ ማፌዝ እንደሚስተዋልም ነዋሪዎቹ አንስተዋል። ከአዋጁ በፊት ሲተገበሩ የነበሩ እንደ ክርስትና፣ ዝክር፣ ዕድር፣ ለቅሶ እና ሌሎች ማኅበራዊ መሥተጋብሮችም አሁንም እየተከናወኑ ነው። የሃይማኖት ተቋማት እንቅስቃሴም አለመገታቱንም ገልጸዋል።